
Vă înaintăm, alăturat, Raportul asupra propunerii legislative pentru completarea art.55 din Legea nr.7/2006 privind statutul funcţionarului public parlamentar şi modificarea pct.I din ANEXA la aceeaşi lege, trimisă Comisiei noastre pentru dezbatere în fond, cu adresa nr.Pl.x- 814 din 28 noiembrie 2007.


VICEPRESEDINTE,


         SECRETAR,


        
    MIRCEA DUŞA


       SERES DENES

asupra propunerii legislative pentru completarea art.55 din Legea nr.7/2006 privind statutul funcţionarului public parlamentar şi modificarea pct.I din ANEXA la aceeaşi lege


1. Cu adresa nr.Pl.x- 814 din 28 noiembrie 2007, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în fond, cu propunerea legislativă pentru completarea art.55 din Legea nr.7/2006 privind statutul funcţionarului public parlamentar şi modificarea pct.I din ANEXA la aceeaşi lege.



La întocmirea Raportului s-au avut în vedere: 

· avizul negativ al  Consiliului Legislativ nr.756 din 11.06.2007;
· avizul negativ al Comisiei pentru  muncă şi protecţie socială  nr.27/550 din 11.02.2008  ;
· avizul negativ al Comisiei juridice, de disciplină şi imunităţi nr.Pl.x 814 din 5.02.2008;
· punctul de vedere al Guvernului nr.1442 din 15.06.2007;



Guvernul nu susţine adoptarea acestei iniţiative legislative.



Propunerea legislativă a fost dezbătută şi analizată în fond, în procedură obişnuită,  în şedinţa din 12 februarie 2008. 


Propunerea legislativă are ca obiect completarea art.55 din Legea nr.7/2006 privind statutul funcţionarului public parlamentar şi modificarea pct.1 din anexa la această lege, în sensul creării posibilităţii ca persoane din afara Parlamentului să poată fi detaşate în structurile de specialitate ale Camerei Deputaţilor şi Senatului, în funcţii publice/funcţii de specialitate, cu respectarea condiţiilor de studii şi vechime, urmând ca pe această perioadă, acestor persoane să li se acorde statutul de funcţionar public parlamentar.


 

Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor, respingerea propunerii legislative, motivat de faptul că:



- funcţia publică are o natură juridică specifică ce constă în îndeplinirea unor atribuţii care implică exercitarea prerogativelor de putere publică, motiv pentru care  există un regim juridic distinct aplicabil acestei categorii de personal din administraţia publică;


- Soluţia legislativă preconizată afectează concepţia generală a legii de bază, cel puţin în ceea ce priveşte numirea funcţionarului public parlamentar care, potrivit art.12 alin.(1) din Legea nr.7/2006, se face numai pe un post vacant, prin concurs sau examen, după caz. Or, în situaţia acceptării detaşării unor persoane din afara sistemului, s-ar ajunge la eludarea prevederilor legale referitoare la numirea acestora, precum şi la posibilitatea acordării statutului de funcţionar parlamentar, chiar dacă pe o perioadă limitată, fără respectarea condiţiilor stabilite prin lege;



- Propunerea legislativă contravine şi prevederilor art.75 alin.(1) din Legea nr.188 privind Statutul funcţionarilor publici, republicată, care reprezintă cadrul general în materie, potrivit cărora mobilitatea raporturilor de serviciu se realizează numai în cadrul corpului funcţionarilor publici. Ca atare, nefiind vorba de o persoană numită într-o funcţie publică parlamentară pe durată nedeterminată şi neexistând un raport de serviciu cu una din structurile de specialitate ale Parlamentului, persoana detaşată nu poate dobândi statutul de funcţionar public parlamentar.


2. Prin obiectul de reglementare, propunerea legislativă face parte din categoria legilor organice.



3. Propunerea legislativă a fost respinsă de Senat în şedinţa din 14 noiembrie 2007.


4. La lucrările Comisiei au fost prezenţi un număr de 26 de deputaţi, din totalul de 28 membrii ai Comisiei.
 


Raportul Comisiei a fost adoptat cu unanimitate de voturi.


5. Potrivit art.75 din Constituţia României, republicată, şi a art.92 din Regulamentul Camerei Deputaţilor, propunerea legislativă este de competenţa decizională a Camerei Deputaţilor.


În urma dezbaterilor, Comisia propune Plenului Camerei Deputaţilor  respingerea propunerii legislative.


VICEPREŞEDINTE,


         SECRETAR,


              MIRCEA DUŞA


       SERES DENES

Consilier: Sofia Chelaru

